पीएम मोदी आज प्रधानमंत्री उज्जवला योजना के दूसरे चरण की करेंगे शुरुआत
प्रधानमंत्री नरेंद्र मोदी मंगलवार को ऑनलाइन माध्यम से महोबा जिले से 'प्रधानमंत्री उज्ज्वला योजना' के दूसरे चरण की शुरुआत करेंगे।
लखनऊ: प्रधानमंत्री नरेंद्र मोदी मंगलवार को ऑनलाइन माध्यम से महोबा जिले से 'प्रधानमंत्री उज्ज्वला योजना' के दूसरे चरण की शुरुआत करेंगे। एक सरकारी प्रवक्ता ने सोमवार को यहां बताया कि मुख्यमंत्री योगी आदित्यनाथ महोबा में आयोजित कार्यक्रम में शामिल होंगे। उन्होंने बताया कि उज्ज्वला योजना के दूसरे चरण के 10 लाभार्थियों को प्रधानमंत्री द्वारा ऑनलाइन प्रमाण पत्र प्रदान किए जाएंगे। प्रवक्ता ने बताया कि वह इस योजना के पहले चरण के विभिन्न राज्यों के पांच लाभार्थियों के साथ ऑनलाइन माध्यम से बातचीत भी करेंगे। प्रवक्ता ने बताया कि 'प्रधानमंत्री उज्ज्वला योजना' के प्रथम चरण में राज्य के गरीब परिवारों को कुल एक करोड़ 47 लाख 43 हजार 862 एलपीजी कनेक्शन उपलब्ध कराए गए हैं। प्रवक्ता ने बताया कि मुख्यमंत्री एवं केन्द्रीय पेट्रोलियम एवं प्राकृतिक गैस मंत्री हरदीप सिंह पुरी महोबा की पुलिस लाइन के परेड मैदान में आयोजित जैव ईंधन प्रदर्शनी की भी शुरुआत करेंगे। 